钦定古今图书集成/明伦汇编/氏族典/第294卷 > 《题叶秀才为方氏复姓记后》王世贞
## 钦定古今图书集成/明伦汇编/氏族典/第294卷 > 《题叶秀才为方氏复姓记后》王世贞

建文末，天下之名能殉义者，莫如天台方先生。其得
祸之烈，则亦无如方先生。先“生殁二十馀年，而天下
乃敢举其名。又五十年，而天下乃敢诵其言。又百年，
而天下乃有求其已绝之裔而为之《记》者。”盖先生在
围城时，则以其幼子托上海余氏友，若伍胥之托王
孙于鲍者，遂冒余姓。其后人今为南昌司训有声先
生之乡人叶君刺得其状，业欲为置田宅，要司训君
归天台，奉先生祀，其书与《记》甚详。呜呼！先生方驾格
泽，骖故主而宾于帝所，其正气沸郁宇宙间，世之日
星，先生之名而金石其言者，耿然若以为不没。即其
后之存与否，无足为先生轻重。第以一时万乘之尊，
挟不世之怒，而有不能尽快其意于意外之日者，亦
可想也。叶君名琰，为先生纂述遗事，又能推其别居，
为文信公祠令，得及事先生，庶几哉！赵朔、李固之客，
即千古奚让焉。